Foto: FaH



MOST Nezavisnih lista na čelu postao je relevantan politički faktor isključivo zahvaljujući imidžu stranke koja će poremetiti vječni duopol HDZ-a i SDP-a.



Podsjetimo, na jednom od njihovih predizbornih plakata pisalo je "Ako vam je posljednjih 20 godina bilo dobro, znate za koga ćete glasovati. Ako nije, glasaj za MOST", čime su jasno aludirali na pogubnu vladavinu HDZ-a i SDP-a, te predstavili sebe kao jedinu pravu alternativu tim strankama. Na famozno obećanje Bože Petrova da nakon izbora neće koalirati ni s HDZ-om ni sa SDP-om, ovjereno kod javnog bilježnika, ne treba ni podsjećati.



>> MOST u Hrvatske vode dovodi kuma Bože Petrova, koji nema ni diplomu



Svi koji makar površno prate politiku u Hrvatskoj znaju da su i HDZ i SDP prije svega klijentelističke stranke. Ideologija i ideje u njima igraju krajnje sporednu ulogu, koja se naglašava samo u predizborno vrijeme, ali glavni cilj i HDZ-u i SDP-u je osigurati materijalni probitak vlastitom članstvu, s naglaskom na ljude u vrhu stranke. Nije nikakva slučajnost da su ključni ljudi HDZ-a, te u nešto manjem udjelu i SDP-a, sjedili na optuženičkim klupama u milijunskim aferama. Da je pravosuđe u Hrvatskoj istinski neovisno i funkcionalno, pitanje je tko bi iz vrhova te dvije stranke uopće ostao na slobodi.



MOST se, pak, cijelo vrijeme pokušava predstaviti javnosti kao čista suprotnost HDZ-u i SDP-u. Oni su mladi, uspješni, probitačni, neopterećeni ideologijama, ne zanimaju ih fotelje (ovo je Božo Petrov ponovio više puta negoli riječ "reforme"), ne pogoduju stranačkim kolegama, rođacima i prijateljima.



Iako je i ranije bilo naznaka da Mostaše itekako zanimaju fotelje, današnji primjer s Hrvatskim vodama jasno je pokazao da je Most sve samo ne alternativa HDZ-u i SDP-u. Naime, na mjesto zamjenika genralnog direktora Hrvatskih voda postavljen je čovjek koji nema ni diplomu fakulteta, ali zato ima puno važniju referencu - kumstvo s šefom Mosta, Božom Petrovom.



Ispostavilo se i da je za zapošljavanje kuma Bože Petrova na visokoj funkciji u Hrvatskim vodama promijenjen statut te tvrtke. Kakvo je objašnjenje glasnogovornika Mosta Nikole Grmoje? "Statuti su se mijenjali i prije", rekao je Grmoja i - ostao živ. Tko je, naime, ranije mijenjao statute zbog uhljebljivanja svojih kolega iz stranke? HDZ i SDP. Kome je ono Most, po vlastitim tvrdnjama, čista suprotnost? HDZ-u i SDP-u.



Svatko nakon "afere kum" i sramotnog objašnjenja Nikole Grmoje i dalje misli da je Most nekakva alternativa klijentelizmu HDZ-a i SDP-a, čini to na vlastitu sramotu.

Tekst se nastavlja ispod oglasa